  Майя Бывальцева Журналистэн Андрей Демидовен люкиськон ортчоз 26-тӥ южтолэзе Ижкарысь Александр Невский соборын 11 час 30 минутэ. Со сярысь ивортэ Удмуртиысь Кун Кенешлэн пресс-службаез. Ӵыжы-выжыосызлы но матысь адямиосызлы мур куректэмзэ вераз элькун парламентлэн тӧроез Владимир Невоструев. «Улонысь кошкиз устолыко журналист, ӧнерчи но ӟеч адями. Андрей Геннадьевичлэн нимыз элькун журналистикалэн историяяз гожтэмын трос выль программаосын, аспӧртэм сюжетъёсын, творчествоя ӵектосъёсын. Егит корреспондентъёс котьку солэсь адӟем карылӥзы, соос понна оскымон эш но ужъюлтош вал. Висъяськылӥз интеллигент луэменыз, ӧнерезлы быдэсак сётӥськеменыз. Андрей Геннадьевич Демидов сюлэмъёсамы пыраклы кылёз», — верамын нимлыко телеграммаын. Андрей Демидов улонысь возьмамтэ шорысь кошкиз 24-тӥ южтолэзе. Трос аръёс ӵоже иворчи корреспондент луыса ужаз «Авторадиоын», собере «Мынам Удмуртие» радиоын (станиця кылдэм дырысен). 2016-тӥ арын 20-тӥ тулыспалэ журналисты 51 арес тырмиз. Тегъёс: ВладимирНевоструев Удмуртия КунКенеш  